Käräjillä käsiteltiin syytteitä Tuiran törkeästä lapseen kohdistuneesta hyväksikäytöstä ja törkeästä raiskauksesta.

Yhtä Oulun epäillyistä lapsiin kohdistuneista seksuaalirikoksista alettiin puida aamulla Oulun käräjäoikeudessa. Jutussa on kyse epäillyistä törkeästä lapsen seksuaalisesta hyväksikäytöstä ja törkeästä raiskauksesta marraskuun puolivälissä Tuiran kaupunginosassa.

Poliisin mukaan uhrina oli 14-vuotias tyttö ja epäilty on parikymppinen mies, joka on kiistänyt rikokset.

Syyttäjä Kirsi Männikön käsityksen mukaan kyseinen rikosepäily ei liity poikkeukselliseen grooming-juttuun, jossa on useita vangittuja ja yksi uhri. Grooming-jutussa epäillyt ovat ilmeisesti tunteneet toisensa.

Groomingilla tarkoitetaan esimerkiksi nettihoukuttelua, jossa aikuinen valmistelee lapsen seksuaalista hyväksikäyttöä luomalla tähän kiintymys- ja luottamussuhdetta.

Männikön käsityksen mukaan myöskään muut tapaukset Oulussa eivät ole niin sanottua grooming-juttua lukuun ottamatta poikenneet tavanomaisista seksuaalirikosjutuista.

Jutun alussa olevalla videolla syyttäjä Kirsi Männikön haastattelu.

Tutkinnanjohtaja Markus Kiiskinen kertoi aiemmin, että Tuiran jutun epäilty ja niin sanotun grooming-vyyhden epäillyt tuntisivat toisensa. Männikön korviin tällaista ei ole kantautunut.

– Tämmöistä tietoa minulla ei ole ollenkaan, Männikkö sanoi.

STT ei tavoittanut Kiiskistä tarkentamaan asiaa.

Uutisointi ”Oulun vyyhdestä” on ollut ajoittain epäselvää. Oulun seudun lähiaikojen seksuaalirikosepäilyissä osa epäillyistä tekijöistä on ollut ulkomaalaisia ja osa on ollut suomalaisia.­

”Osa ulkomaalaisia, osa suomalaisia”

Poliisin tiedottaminen ja uutisointi ovat johtaneet muun muassa siihen, että hallitus on luvannut lisätalousarviossaan lisärahaa seksuaalirikosten torjuntaan keskusrikospoliisille ja paikallispoliisille. Grooming-uutisoinnin jälkeen eri medioissa on kerrottu vyyhdin paisumisesta Oulun seudulla, vaikka jutuilla ei ole tiettävästi yhteyttä grooming-vyyhteen.

Osittain epäselvyyttä ”Oulun vyyhdestä” on aiheuttanut se, että eri mediat tarkoittavat sillä eri asioita. Esimerkiksi STT tarkoittaa usean toisensa tuntevan epäillyn grooming-juttua, toiset ulkomaalaistaustaisen tekemiä seksuaalirikoksia Oulun seudulla, ja joissain jutuissa ilmeisesti vyyhdellä on kuvattu käytännössä kaikkia Oulun seudun lähiaikojen seksuaalirikosepäilyjä.

” Mediassa on niputettu kaikki toisiinsa, vaikka minun käsitykseni on se, että monellakaan jutulla ei ole yhdistäviä tekijöitä. Osa on ollut ulkomaalaisia ja osa on ollut suomalaisia.

Epäselvyyttä on luonut myös viranomaisviestintä. Maanantaina Valtakunnansyyttäjänvirasto tiedotti uusista seksuaalirikossyytteistä Oulussa. Tiedotteen mukaan ne liittyivät huomiota saaneeseen epäiltyyn seksuaalirikosvyyhteen, mutta näin ei ole.

– Ehkä tämä ei nyt ollut kovin onnistunut sanavalinta. Kokonaisuudesta ja rikosepäilyistä, jotka poliisilla on tutkinnassa, on uutisoitu tuon otsikon alla. Mediassa on niputettu kaikki toisiinsa, vaikka minun käsitykseni on se, että monellakaan jutulla ei ole yhdistäviä tekijöitä. Osa on ollut ulkomaalaisia ja osa on ollut suomalaisia, tiedotteen kirjoittanut syyttäjä Essi Kanniainen sanoi STT:lle.

Seksuaalirikokset Oulussa lisääntyneet

Oulun poliisilaitoksen alueella rikosilmoitukset seksuaalirikoksista vähentyivät viime vuonna hieman, mutta ulkomaalaisten rikoksesta epäiltyjen osuus kasvoi. Oulun kaupungin alueella seksuaalirikosilmoitusten määrä kasvoi noin 17 prosenttia toissa vuodesta.

– Ulkomaalaisten suhteellinen osuus kaikissa seksuaalirikoksissa (epäilyissä) oli Oulun poliisilaitoksen alueella vuonna 2018 noin 25 prosenttia. Edellisvuonna osuus oli 19 prosenttia, Oulun poliisi tiedotti helmikuun alussa.

Rikosuhritutkimuksen ja rikosilmoitustietojen vertailun perusteella seksuaalirikoksista ilmoitetaan yhä useammin. Teot ilmeisesti vähenevät, kun taas ilmoitukset lisääntyvät.